মৃত্যুর দৃশ্যে অভিনয় করতে গিয়ে যাত্রা মঞ্চেই জীবন ত্যাগ শিল্পীর

ওয়েব ডেস্ক: বাংলার যাত্রাপালাকে বলা হয় জীবন যাত্রা। একসময় যাত্রাই মানুষের জীবনের সুঃখ দুঃখের কথা গ্রামে গ্রামে তুলে ধরত। মানুষ কাঁদতেন। হাসতেন। সেরকমই এক যাত্রা পালা যে সবাইকে শোকস্তব্ধ করে দেবে তা বোধ হয় কেউ ভাবতে পারেননি। যাত্রা পালার নাম-‘মৃত্যু বাসরে ফুলশয্যা’। অভিনয় (Acting) করতে গিয়ে যাত্রা (Yatra) শিল্পী সত্যিই মৃত্যু বাসরে ঢলে পড়লেন। বোনকে খুন করেও পুলিশের হাত থেকে বেঁচে যাবেন দাদা। এই ছিল যাত্রাপালার শেষ দৃশ্য। কিন্তু বাস্তবে তিনি বাঁচলেন না। অন্তিম লগ্নে যাত্রা মঞ্চেই জীবন ত্যাগ করলেন যাত্রার অভিনীত চরিত্র জীবন। মৃত্যু হল শিল্পী (Artist) মিলন গায়েনের(৫৫)। রবিবার রাতে মর্মান্তিক ঘটনাটি ঘটেছে হাওড়া (Howrah) জেলার বালি ঠাকুরানীচক এলাকায়। এলাকাবাসী শোকে মুহ্যমান হয়ে পড়েছেন। যাত্রা মঞ্চের ওই দৃশ্য ভাইরাল হয়েছে। এলাকারই বাসিন্দা ওই শিল্পীর শেষকৃত্যে সোমবার মানুষের ঢল নামে।

প্রতিবছরের মতো। এবারও দোলের পর যাত্রাপালার আসর বসেছিল বালি ঠাকুরানীচক হরিসভা তলায়। টানটান উত্তেজনা। শেষ লগ্নে তখন যাত্রাপালা। আচমকাই ঘটল মর্মান্তিক ঘটনা। মাঠ ভর্তি দর্শকের সামনে যাত্রার মঞ্চেই মৃত্যু শিল্পীর। হুলুস্থুল পড়ে যায়। কাকতালীয়ভাবে যাত্রার অন্তিম দৃশ্যে অভিনেতার মৃত্যু দৃশ্যই ছিল। চিত্রনাট্য ছিল এইরকম। দুই ভাই জীবন গাঙ্গুলি ও চন্দন গাঙ্গুলি। তাঁদের একমাত্র বোন সীতার বিয়ে দিয়েছেন। কিন্তু পণ আদায়ের জন্য বোনের উপর অত্যাচার করছিলেন শ্বশুরবাড়ির লোকেরা। ছোট ভাই চন্দন ছদ্মবেশে বোনের অত্যাচারের বদলা নিতে খুন করেন একজনকে। অন্যদিকে বড় দাদা জীবন পণের টাকা জোগাড় করতে না পেরে হতাশায় বোনকেই খুন করেন। সেই সময় পুলিশ তাঁকে ধরতে আসে। কিন্তু ছোট ভাই দাদাকে বাঁচাতে এগিয়ে এসে বলে সব খুন তিনি নিজে করেছেন। দাদা নিরাপরাধ। দাদাকে ছেড়ে দিয়ে ভাইকে গ্রেফতার করে পুলিশ। কিন্তু ছাড় পেয়েও বাস্তবে মুক্তি পেলেন না জীবন। পুলিশ ভাইকে গ্রেপ্তার করার সঙ্গে সঙ্গে স্বগতোক্তি করে মঞ্চে শুয়ে পড়েন জীবন। তিনি আর ডায়লগ বলছেন না দেখে মঞ্চে থাকা অভিনেতারা সাড়া নেওয়ার চেষ্টা করেন। দর্শকরাও বলতে শুরু করেন কী হল? অভিনয় ছিল এইরকম অনুশোচনা জীবনকে কুরে কুরে খাচ্ছিল। তাই যাত্রায় তাঁর শেষ ডায়লগ ছিল, দোষী হয়েও আমি নির্দোষ হয়ে গেলাম। কিন্তু আশ্চর্যজনকভাবে জীবনের সেই ডায়লগ আর বলা হল না। জীবন তাঁকে সেই সুযোগ দিল না।